Uf de Chloschterhalbinsle isch im 1858 e Spinnerei entschtande, wo uf beidne Site vo de Limmat, also au uf de Markig vo Wettige zum Bau von Arbeiterwohnige gführt het. Wil d Bsitzer vo de Fabrik en Iisebahnaaschluss hei welle, isch s Trassee vo de Spanischbrötlibahn, wo sit em 1847 uf em linke Limmetufer verlaufe-n-isch, zwüsche Noiehof und Bade uf di rächt Site vom Fluss verlait worde und Wettige het im 1877 en Bahnhof übercho. Die nächschti Entwickigsschub z Wettige het d Gründig vo de BBC z Bade im Johr 1891 brocht. D Fläche in de Ebeni sind z Bade schnell vo de Gebäude vo de noie Firma belägt gsi und so het d BBC z Wettige Wohnige für d Arbeiter bauet und vo de Badener Schtadtgränze her sind au Eifamiliehüser entschtande (s. obe). In de Ziit zwüsche 1950 und 1960 isch d Iiwohnerzahl no einisch stark gschtige und s Wettigerfäld isch in dere Ziit vollschtändig überbaut worde. Wettige, wo öppe sit dere Ziit di gröschti Gmeind vom Kanton Aargau isch, het im 1967i es birebitzeli meh wi 20'000 Iiwihner gha.